[{"text_idx": "#000002", "text": "Deialdi berri honetan, programaren berrogeita hamahirugarrenean, Granadako Centro Jose\u0301 Guerrero Bildumako obra dator museoko 32. aretora.Tarte beltzak izenekoa da, tamaina handiko mihisean (180 x 278 cm) egindako olioa, 1971koa da. Garai labur hartan, Guerrerok pospoloak erabili zituen, konposizioen protagonista nagusi gisa."}, {"text_idx": "#000004", "text": "1945ean, prestakuntza amaitzean, Parisera joan zen, Frantziako gobernuak emandako ikasketa-beka bati esker. Bertan, lehen eskutik ezagutu zituen abangoardia artistikoa eta Pablo Picassoren, Joan Miro\u0301ren eta Juan Grisen obrak. Aurkikuntza hori benetan pizgarria izan zen bere jarduera sortzailerako, eta, ondoren, hainbat bidaia egin zituen Europatik, behin betiko New Yorken gelditu zen arte, 1950ean. Bertan, harremanak izan zituen Ipar Amerikako espresionismo abstraktuko eta action painting delakoko margolariekin, eta lehenengo koadro abstraktuak margotzen hasi zen."}, {"text_idx": "#000006", "text": "Hirurogeiko hamarkadaren erdialdean, Espainian egon zen hiru urtez, eta lotura izan zuen Cuencako Espainiako Arte Abstraktuaren Museoaren inguruko taldeko informalistekin. Museo hori 1966an inauguratu zen, euskal artisten Gaur taldea sortu zen urte berean. Denboraldi horretako pinturaren ezaugarria da energia kromatiko handiko planoen justaposizioa. New Yorkera itzultzean, 1968an, sintetikoagoak ziren obren multzoa sortu zuen, eta, jarraian, kolorezko planoen arteko obalo eta arkua bezalako formek definitzen zuten heldutasun osoko garaia izan zuen."}, {"text_idx": "#000007", "text": "Laurogeiko hamarkadaren hasieran, bere eragina nabaria izan zen ingurune artistikoetan, eta bere ibilbidearekiko aintzatespen ugari jaso zituen; horrek bere jarduera suspertu zuen, eta emaitza azken obra sendo eta argitsua izan zen."}, {"text_idx": "#000010", "text": "Pospoloen garrantzirik gabeko aitzakia baliagarria izan zitzaion konbinazio ugari egiteko, eskalaren jolasetik, nolabait figuratiboa den elementuaren konposizio-antolakuntzatik eta horren eta hondoaren artean ezartzen zuen tentsiotik abiatuta. Mugatutako kodea da, eta, hala ere, Guerrerok multzo labur batean erabili zuen, baina intentsitate sortzaile berezikoak dira, motiboaren irudi antolatzaileen arabera. Koloreko gainazal handietako argitasunetik, Rothkorengandik ikasitakoak, Tarte beltzak lanaren murriztapen kromatiko ilunera doazen bertsioak egin zituen."}, {"text_idx": "#000011", "text": "Kolorearen erabilera mugatu eta antagonistagatik nabarmendutako konposizio horrek izaera monumentaleko friso arkitektoniko baten irudia dauka, dituen dimentsio handiei esker. Gainera, Guerreroren lan adierazgarria da, beltzaren erabateko protagonismoa dela-eta; kolore hori hasieratik erabili izan zuen bere margolanetan, 1958an New Yorken egindako The Presence of Black izeneko erakusketa goiztiarraren izenburuak adierazten duen bezala."}]